b'\n_START_ARTICLE_\nRobertas \xc5\xa0ervenikas\n_START_PARAGRAPH_\nRobertas \xc5\xa0ervenikas (g. 1966 m.) \xe2\x80\x93 Lietuvos dirigentas, apdovanotas Lietuvos nacionaline kult\xc5\xabros ir meno premija.\n_START_SECTION_\nKarjera\n_START_PARAGRAPH_\nSankt Peterburgo konservatorij\xc4\x85 baig\xc4\x97 1995 m., \xc4\xafgydamas chorinio (doc. T. Chitrovos kl.), operinio bei simfoninio (prof. V. Fedotovo kl.) dirigavimo specialybes. Nuo 1993 m. jis dirba su Lietuvos nacionaliniu simfoniniu orkestru (\xc5\xa1iuo metu\xc2\xa0yra antrasis dirigentas), kvie\xc4\x8diamas diriguoti Lietuvos, \xc5\xa0iauli\xc5\xb3 bei Klaip\xc4\x97dos kameriniams orkestrams. Nuo 1996 m. R. \xc5\xa0ervenikas vadovauja Lietuvos muzikos ir teatro akademijos simfoniniam orkestrui. Nuo 2008 Lietuvos operos ir baleto teatro muzikos vadovas. Nuo 2008 dirba valstybin\xc4\x97je Miuncheno operoje._NEWLINE__NEWLINE_R. \xc5\xa0ervenikas yra kvie\xc4\x8diamas diriguoti Izraelio Cameratai, Sankt Peterburgo filharmonijos, Slov\xc4\x97nijos nacionalin\xc4\x97s operos, Rusijos valstybiniam simfoniniam,Londono Karali\xc5\xa1kosios filharmonijos, Johanesburgo (Piet\xc5\xb3 Afrikos Respublika), Porto Alegre (Brazilija), bei daugeliui kit\xc5\xb3 u\xc5\xbesienio orkestr\xc5\xb3. Nuo 2008 m. R. \xc5\xa0ervenikas kvie\xc4\x8diamas diriguoti Miuncheno valstybin\xc4\x97je operoje._NEWLINE_Su \xc4\xafvairiais kolektyvais dirigentas koncertavo beveik visose Europos \xc5\xa1alyse, Japonijoje, Piet\xc5\xb3 Afrikos Respublikoje, Brazilijoje, Izraelyje, Rusijoje. Jo diriguota Maskvos P. \xc4\x8caikovskio konservatorijos Did\xc5\xbeiojoje sal\xc4\x97je, Amsterdamo Concertgebouw, Madrido Auditorium de nationale, Frankfurto Alte Oper, Londono Cadogan Hall, Berlyno Konzerthaus, Osakos Festival Hall ir Symphony Hall, Tokijo Suntory Hall, Metropolitan Art Space, Kelno, Hamburgo, Sankt Peterburgo filharmonijos sal\xc4\x97se._NEWLINE_Maestro diriguojamuose koncertuose dalyvavo violon\xc4\x8delininkai M. Rostropovi\xc4\x8dius, D. Geringas, M. Maiskis, trimitininkas M. Andr\xc3\xa9, pianistai D.Macujevas, A. Volodosis, M. Pletniovas, F. Kempfas, smuikininkai S. Chang, M. Fedotovas, J. Rachlinas, altininkai W. Christas, J. Ba\xc5\xa1metas ir daugelis kit\xc5\xb3.\n_START_SECTION_\nApdovanojimai\n_START_PARAGRAPH_\n2005 m. Lietuvos nacionalin\xc4\x97 kult\xc5\xabros ir meno premija dirigentui Robertui \xc5\xa0ervenikui paskirta u\xc5\xbe intensyvi\xc4\x85 ir \xc4\xafvairialyp\xc4\x99 k\xc5\xabrybin\xc4\x99 rai\xc5\xa1k\xc4\x85: lietuvi\xc5\xb3 kompozitori\xc5\xb3 stambi\xc5\xb3 simfonini\xc5\xb3 veikal\xc5\xb3 premjeras, ry\xc5\xa1kias ir brand\xc5\xbeias \xc5\xa1iuolaikin\xc4\x97s muzikos interpretacijas.\n_START_SECTION_\nK\xc5\xabryba\n_START_PARAGRAPH_\nNuo 1997 m. R. \xc5\xa0ervenikas dalyvauja visuose Lietuvoje vykstan\xc4\x8diuose \xc5\xa1iuolaikin\xc4\x97s muzikos festivaliuose (\xe2\x80\x9eGaida\xe2\x80\x9c, \xe2\x80\x9eJauna muzika\xe2\x80\x9c, \xe2\x80\x9eI\xc5\xa1 arti\xe2\x80\x9c, \xe2\x80\x9eMari\xc5\xb3 klavyrai\xe2\x80\x9c). Jo repertuare yra daugyb\xc4\x97 lietuvi\xc5\xb3 autori\xc5\xb3 k\xc5\xabrini\xc5\xb3. Parengti J. Juzeli\xc5\xabno, F. Bajoro, A. \xc5\xa0enderovo, V. Barkausko, S. Vaini\xc5\xabno, E. Balsio autoriniai koncertai, \xc4\xaf kompaktines plok\xc5\xa1teles \xc4\xafra\xc5\xa1yti O. Narbutait\xc4\x97s, B. Kutavi\xc4\x8diaus, V. Bartulio, A. Malcio, J. Juozapai\xc4\x8dio, A. \xc5\xa0enderovo, A. Martinai\xc4\x8dio k\xc5\xabriniai. R. \xc5\xa0ervenikas dirigavo O. Narbutait\xc4\x97s, A. Martinai\xc4\x8dio, V. Barkausko, F. Bajoro, V. Bartulio, A. Malcio, J. Juozapai\xc4\x8dio, A. Reka\xc5\xa1iaus, L. Narvilait\xc4\x97s, G. Sodeikos, R. \xc5\xa0erk\xc5\xa1nyt\xc4\x97s, M. Urbai\xc4\x8dio, V. \xc5\xa0vedo k\xc5\xabrini\xc5\xb3 premjeras._NEWLINE_Partit\xc5\xabr\xc5\xb3 \xc4\xafgyvendinimo proces\xc4\x85 da\xc5\xbeniausiai lydi gyvas dirigento kontaktas su kompozitoriais. Jo iniciatyvos nelieka ne\xc4\xafvertintos \xe2\x80\x93 kart\xc4\x85 u\xc5\xbesimezgusi dirigento ir kompozitoriaus draugyst\xc4\x97 ne tik nenutr\xc5\xabksta, bet, ruo\xc5\xa1iant premjeras, kaskart vis atsinaujina. Norint tai pailiustruoti, ko gero, tekt\xc5\xb3 i\xc5\xa1vardinti kone visas orkestrui ra\xc5\xa1an\xc4\x8di\xc5\xb3 lietuvi\xc5\xb3 kompozitori\xc5\xb3 pavardes \xe2\x80\x93 tiek pa\xc4\x8di\xc5\xb3 jauniausi\xc5\xb3, kaip Raminta \xc5\xa0erk\xc5\xa1nyt\xc4\x97, tiek pripa\xc5\xbeint\xc5\xb3, tarp kuri\xc5\xb3 \xc5\xa0erveniko repertuare ypating\xc4\x85 viet\xc4\x85 u\xc5\xbeima Onut\xc4\x97 Narbutait\xc4\x97, Algirdas Martinaitis ir Anatolijus \xc5\xa0enderovas. Dirigento populiarum\xc4\x85 tarp lietuvi\xc5\xb3 autori\xc5\xb3 lemia ir jo talentas \xc4\xafvaldyti stambias formas. Kritikai da\xc5\xbenai i\xc5\xa1skiria jo geb\xc4\x97jim\xc4\x85 apibendrinti ne skandinant ar niveliuojant smulki\xc4\x85sias partit\xc5\xabros detales, o atvirk\xc5\xa1\xc4\x8diai, jas i\xc5\xa1ry\xc5\xa1kinant._NEWLINE_Pastarieji keleri metai dirigento gyvenime pa\xc5\xbeym\xc4\x97ti ypatingos k\xc5\xabrybin\xc4\x97s s\xc4\x97km\xc4\x97s \xc5\xbeenklais. 1997 m. Mstislavas Rostropovi\xc4\x8dius pakviet\xc4\x97 R. \xc5\xa0ervenik\xc4\x85 diriguoti Philharmonie der Nationen Orchestra Eviano festivalyje Pranc\xc5\xabzijoje. Po met\xc5\xb3 \xc5\xa1iame festivalyje jie dirigavo Orchestra Sinfonica di Milano Giuseppe Verdi. 1998 m. R. \xc5\xa0erveniko diriguojamas Lietuvos nacionalinis simfoninis orkestras su dideliu pasisekimu gastroliavo Vokietijoje, presti\xc5\xbein\xc4\x97se Alte Oper, Hamburg Musikhalle ir K\xc3\xb6lner Philharmonie sal\xc4\x97se. \xc4\x8cia dirigentas greta tradicin\xc4\x97s simfonin\xc4\x97s programos pareng\xc4\x97\xc2\xa0 S. Gubaidulinos k\xc5\xabrinio Sonnengesang, dedikuoto M. Rostropovi\xc4\x8diui,\xc2\xa0 pasaulin\xc4\x99 premjer\xc4\x85 (solo grie\xc5\xbe\xc4\x97 M. Rostropovi\xc4\x8dius). 1999 m. Vilniaus festivalyje R. \xc5\xa0erveniko diriguojamas orkestras su violon\xc4\x8delininku Davidu Geringu atliko to paties k\xc5\xabrinio lietuvi\xc5\xa1k\xc4\x85 premjer\xc4\x85, su pianiste M\xc5\xabza Rubackyte koncertavo garsiojoje Amsterdamo Concertgebouw sal\xc4\x97je. V\xc4\x97liau s\xc4\x97kmingai koncertuota garsiuosiuose Forbacho, Reimso ir Berliozo festivaliuose Pranc\xc5\xabzijoje, pasirodyta Pereladoje (Ispanija), diriguota Reinghau ir Mecklenburg-Vorpommern festivaliuose Vokietijoje. Su Nacionaliniu simfoniniu orkestru gastroliavo \xc5\xa0vedijoje, Suomijoje, Estijoje ir Latvijoje. Ypa\xc4\x8d s\xc4\x97kmingas buvo R. \xc5\xa0erveniko vadovaujamo Lietuvos muzikos ir teatro akademijos simfoninio orkestro pasirodymas 2002 m. Berlyne vykusiame jaunimo orkestr\xc5\xb3 festivalyje Young Euro Classic._NEWLINE_2008 m. vasar\xc4\xaf R. \xc5\xa0ervenikas buvo paskirtas Lietuvos nacionalinio operos ir baleto teatro muzikos vadovu. \xc5\xa0iame teatre dirigentas yra pareng\xc4\x99s A. \xc5\xa0enderovo baleto \xe2\x80\x9eDezdemona\xe2\x80\x9c (2005 m.), L. A. Minkuso\xc2\xa0baleto \xe2\x80\x9e\xc5\xa0e\xc5\xa1\xc4\x97liai\xe2\x80\x9d (2006 m.) ir M. Musorgskio operos \xe2\x80\x9eBorisas Godunovas\xe2\x80\x9d (2008 m.) premjeras, diriguoja\xc2\xa0P. \xc4\x8caikovskio\xc2\xa0balet\xc4\x85 \xe2\x80\x9eGulbi\xc5\xb3 e\xc5\xbeeras\xe2\x80\x9d.\xc2\xa0\xc2\xa0_NEWLINE_R. \xc5\xa0ervenikas gerai \xc5\xbeinomas kaip dr\xc4\x85sus naujosios muzikos interpretuotojas, nuolat dalyvaujantis visuose Lietuvoje rengiamuose \xc5\xa1iuolaikin\xc4\x97s muzikos festivaliuose, aktyviai propaguojantis \xc5\xa1iuolaikin\xc4\x99 lietuvi\xc5\xb3 muzik\xc4\x85 u\xc5\xbesienyje. \xc4\xaera\xc5\xa1ytos penkios dabarties lietuvi\xc5\xb3 kompozitori\xc5\xb3 k\xc5\xabrini\xc5\xb3 kompaktin\xc4\x97s plok\xc5\xa1tel\xc4\x97s liudija dirigento interpretacij\xc5\xb3 tikslum\xc4\x85 ir puiki\xc4\x85 muzikinio stiliaus pajaut\xc4\x85.\n_START_SECTION_\nAtsiliepimai spaudoje\n_START_PARAGRAPH_\n\xe2\x80\x9e...Dirigento Roberto \xc5\xa0erveniko gestas intensyvus ir apgalvotas. Jo interpretacija suk\xc5\xabr\xc4\x97 i\xc5\xa1radingos ir lakios vaizduot\xc4\x97s nu\xc5\xa1viest\xc4\x85 vizij\xc4\x85, kurioje gars\xc5\xb3 derini\xc5\xb3 architekt\xc5\xabra atskleid\xc4\x97 tobulos ir drauge gyvos formos prasmingum\xc4\x85...\xe2\x80\x9c _NEWLINE_\xe2\x80\x9e..Did\xc5\xbeiausi\xc4\x85 pagiriam\xc4\x85j\xc4\xaf \xc5\xbeod\xc4\xaf reik\xc4\x97t\xc5\xb3 i\xc5\xa1sakyti dirigentui Robertui \xc5\xa0ervenikui, atlikusiam mil\xc5\xbeini\xc5\xa1k\xc4\x85 darb\xc4\x85 studijuojant vizionieri\xc5\xa1kas partit\xc5\xabras, jas suvedant \xc4\xaf daugialypius fakt\xc5\xabrinius statinius...\xe2\x80\x9c _NEWLINE_"Roberto \xc5\xa0erveniko diriguojamas puikus orkestras su\xc5\xbeav\xc4\x97jo precizi\xc5\xa1ku grojimu. Jo atliekamas Saint-Sa\xc3\xabnsas skamb\xc4\x97jo kaip aistringas klasikas, pranc\xc5\xabzi\xc5\xa1ko skaidrumo meistras." ""\n_START_SECTION_\n\xc5\xa0altiniai\n_START_PARAGRAPH_\nLietuvos muzikos atlik\xc4\x97j\xc5\xb3 svetain\xc4\x97 www.musicperformers.lt _NEWLINE_Lietuvos nacionalin\xc4\x97s filharmonijos svetain\xc4\x97 www.filharmonija.lt_NEWLINE_Lietuvos nacionalinio operos ir baleto teatro svetain\xc4\x97 www.opera.lt_NEWLINE_Egl\xc4\x97s Grigali\xc5\xabnait\xc4\x97s straipsnis \xe2\x80\x9eRobertas \xc5\xa0ervenikas: vyriausiasis naujo lietuvi\xc5\xa1ko simfoninio repertuaro dirigentas\xe2\x80\x9c, skelbtas \xe2\x80\x9eLietuvos muzikos link\xe2\x80\x9c Nr. 10_NEWLINE_Margaritos Dvarionait\xc4\x97s publikacija "Vaizduot\xc4\x97s ir technikos puota" savaitra\xc5\xa1tyje "7 meno dienos",2002 03 29'